Lohjalainen Timo Laine koki elämänsä järkytyksen kesäkuisena aamuna, kun perheen rakas Sohvi-minipossu ammuttiin karkureissun päätteeksi villisikana.

Perjantaiaamuna 2. kesäkuuta Laineen avovaimon Astan lähtiessä asioille Sohvi livahti samalla oven avauksella pihalle.

Sohvilla oli juoksuaika ja sille oli rakennettu eteiseen kesäpesä, joten ovi oli lähellä.

- Silloin se saatiin houkuteltua pihalta vielä takaisin ihan vaan sanomalla, että tuu takas. Sieltähän se kiltisti tuli, Timo Laine kertoo.

Myöhemmin samana aamuna Sohvi oli kuitenkin itsekseen alkanut kopsutellut ovea. Lopulta kärsän ja vanhassa talossa kutistuneen karmin avulla Sohvi pääsi ulos lukitusta eteisestä.

Timo Laine arvelee, että Sohvi ehti olla karkuteillä noin tunnin ajan.

- Huomattuani asian etsin Sohvia lähialueelta ja ilmoitin avovaimolle. Hän soitti naapurille, joka kertoi, että lähistöllä asuvan perheen poika oli Facebookiin päivittänyt kuvan possusta ja kysellyt, onko jonkun lemmikki karkuteillä, Laine sanoo.

Laine sai selvitettyä perheen osoitteen ja lähti kohti autoa ajaakseen talolle. Autoon hypätessään hän kuuli laukauksia, mutta ei osannut vielä aavistaa niiden liittyvän Sohvin kohtaloon.

Ammuttiin pihalle

Laineen päästyä noin puolen kilometrin päässä sijaitsevalle talolle talon omistaja kertoi, että riistanvartija oli käynyt ampumassa villisian talon pihalla.

- He olivat soittaneet poliisille ja poliisi oli tilannut riistamiehen paikalle. Hän oli sitten ampunut meidän lemmikin, Laine kertaa järkyttäviä uutisia.

- Jos minulle olisi annettu 5-10 minuuttia lisäaikaa, niin olisin kerennyt pelastaa possun, Laine toteaa.

Villisika eroaa minipossusta huomattavasti. Villisikanaaras painaa aikuisena noin 100 kiloa, uros voi painaa jopa 300 kiloa.

Laine ihmettelee, miten paikalla olleet ihmiset tai riistanvartija eivät olleet tunnistaneet, että kyse on ollut minipossusta.

- Jos täysissä valaistusolosuhteissa pystyy ampumaan eläintä päähän, niin pitäisi kyllä tunnistuskin onnistua. Kyseessä oli myös täysin kesy eläin. En tiedä, miten tätä ei ole ymmärretty, jos on Facebookiinkin uskallettu kuvia käydä ottamassa vierestä. Sohvi ei ole varmasti ollut uhkaava, Laine sanoo.

Talon omistaja ei tiennyt kuka riistanhoitaja paikalla kävi. Riistanhoitaja vei kuitenkin Sohvin ruumiin mukanaan.

Lopulta Laine sai poliisilta puhelimitse tiedon riistanvartijan henkilöllisyydestä.

- Samalla poliisi sanoi minulle, että älä nyt vaan laita tunnekuohussa mihinkään sosiaaliseen mediaan, että poliisi ammututti lemmikkiminipossun. Lisäksi he ilmoittivat, että kiinteistön omistaja ei vaadi korvauksia siitä, että possu tonki kukkapenkkejä. En pystynyt sanomaan mitään, olin aika murtuneessa tilassa, Laine kertaa.

Sohvi olisi täyttänyt 7 vuotta seuraavalla viikolla. Kuva aiemmilta syntymäpäiviltä. LAINEEN KOTIALBUMI

Rikosilmoitus

Laine haki ruumiin riistanvartijalta ja vaati selityksiä.

- Hän sanoi, että tunnisti sen lemmikkisiaksi, mutta oli asukkaiden pyynnöstä hoitanut hävityksen. Myöhemmin illalla kun avovaimoni soitti, niin hän väitti, ettei ollutkaan tunnistanut eläintä minipossuksi ennen ampumista, Laine toteaa.

Laine vei ruumiin Lohjan poliisiasemalle ja vaati poliisia kuvaamaan possun.

- Poliisi sanoi nähtyään possun vain, että täsmää täysin villisikaan.

- Aivan järjetön väite, niitä on täysin mahdotonta olla erottamatta. Jos ajatellaan ihan jo vaikka kokoakin. Enhän minä pystyisi edes pitämään täysikokoista emakkoa sylissä. Pään muoto, ruumiinrakenne, väritykset ja karvoitukset ovat täysin erilaiset. Ainoa mikä on samaa, on se, että kyseessä oli sikaeläin.

Laine huomauttaa, että alueella ei ole edes nähty villisikoja eivätkä ne liiku päiväsaikaan. Lisäksi villisikaa ei saa ampua 150 metriä lähempänä kiinteistöä, nyt minipossu ammuttiin talon pihaan.

Pariskunta teki rikosilmoituksen asiasta. Toistaiseksi asia ei ole kuitenkaan juuri edennyt.

- He ovat vain ilmoittaneet, ettei riistanvartijan aselupia rajoiteta.

Sohvi tuli Laineen ja Partasen perheeseen viiden viikon ikäisenä. LAINEEN KOTIALBUMI

Aikuisena Sohvi painoi 37 kiloa. LAINEEN KOTIALBUMI

Rakas perheenjäsen

Poliisiasemalta Laine toi Sohvin kotiin vielä kerran rakkaalle säkkituolille, jossa perheenjäsenet hyvästelivät possun. Tyhjä ruokakuppi särki sydämen, niinpä Sohville laitettiin sinne vielä viimeinen ateria, vaikka se ei sitä enää päässyt syömään.

Laine kertoo, että Sohvi olisi täyttänyt seuraavalla viikolla 7 vuotta. Nyt syntymäpäiväjuhlia vietettiin surien Sohvin uurnan äärellä.

Odotettavissa olisi ollut vielä useat syntymäpäiväjuhlat, sillä minipossut elävät helposti 15-20 -vuotiaiksi.

Pariskunnan mukaan Sohvi oli ollut täysivertainen perheenjäsen siitä saakka, kun se tuli 5-viikkoisena ja 3-kiloisena pikkupossuna taloon.

- Avovaimo on allerginen lähes kaikelle. Piti valita käärmeen tai possun välillä, valitsimme possun. Sohvi oli meidän ensimmäinen lemmikkimme, Laine kuvailee.

Sohvi nukkui olohuoneessa säkkituolissa ja sitä ulkoilutettiin valjaissa. Jopa perheen lomamatkoilla Sohvi oli mukana.

- Yritimme aluksi jättää häntä hoitoon, mutta ei se oikein sujunut. Sitten otimme aina hotellissa lemmikkihuoneen ja Sohvin mukaan. Käytiin muun muassa Aulangolla, Turussa ja monessa muussa paikassa.

Sohvin menetys oli kova järkytys pariskunnalle. Pari odottaa parhaillaan ensimmäistä lastaan.

- Pelättiin vähän, ettei tule keskenmenoa tämän takia, mutta ei onneksi käynyt niin, Laine toteaa.

Pariskunnan kotona röhkii nyt uusi pieni urospossu.

Lauma koolla. Avovaimo Asta Partanen, Sohvi ja Timo Laine. LAINEEN KOTIALBUMI

- Käytiin Virroilla erään kasvattajan luona, parku kurkussa ostettiin omenoita, että päästään ruokkimaan. Sieltä sitten tarttuikin tällainen urospossu mukaan, Laine kertoo.

Uusi tulokas ei kuitenkaan poista Sohvin poismenon aiheuttamaa surua.

- Kyllä se tosi kipeä asia on ja joka päivä sitä kaipaa. Seitsemän vuotta kimpassa oltiin. Minipossu on haastava lemmikki ja se on vaatinut tosi paljon hoitoa jopa 7 vuoden ikään päästäkseen. Se kasvoi tosi rakkaaksi, Laine toteaa.

Iltalehti ei tavoittanut Lohjan poliisia keskiviikkona iltapäivällä kommentoimaan tapausta.

Sohvi oli täysivertainen perheenjäsen.